Εργαζόμενο κορίτσι

Το Εργαζόμενο κορίτσι (αγγλικά: Working Girl) είναι αμερικανική ρομαντική κομεντί παραγωγής 1988, σε σκηνοθεσία Μάικ Νίκολς, με πρωταγωνιστές τους Μέλανι Γκρίφιθ, Χάρισον Φορντ και Σιγκούρνι Γουίβερ. Η ταινία προτάθηκε για 6 βραβεία Όσκαρ, μεταξύ των οποίων και για Όσκαρ Καλύτερης Ταινίας, το οποίο έχασε από την ταινία του Μπάρι Λέβινσον Ο άνθρωπος της βροχής (Rain Man, 1988).

 Υπόθεση 
Ομορφιά, εξυπνάδα και γοητεία. Η Τες Μακγκίλ (Μέλανι Γκρίφιθ) έχει όλα αυτά τα χαρακτηριστικά. Της λείπει όμως ένα σωστό χτένισμα, κομψά ρούχα και η σωστή δουλειά. Η Τες γίνεται γραμματέας της Κάθριν Μακγκίλ (Σιγκούρνι Γουίβερ) και προσπαθώντας να ανέλθει εκμυστηρεύεται στην Κάθριν μια ιδέα της για να αυξηθούν τα κέρδη της εταιρίας. Η Κάθριν οικειοποιείται την ιδέα της Τες και την παρουσιάζει ως δική της. Η τύχη ευνοεί την Τες όταν η Κάθριν σπάει το πόδι της σε ατύχημα ενώ κάνει σκι και την αφήνει στη θέση της, παραχωρώντας της τα κλειδιά του σπιτιού και του γραφείου της. Η Τες παίρνει τη θέση της Κάθριν και καταφέρνει, με τη βοήθεια του οικονομολόγου Τζακ Τρέινερ (Χάρισον Φορντ) να πάρει πίσω αυτά που της αναλογούν.

 Πληροφορίες 
Η ταινία αποτελεί σατιρική κωμωδία του Μάικ Νίκολς, πάνω στο κυνήγι του αμερικάνικου ονείρου. Το σενάριο, οι διάλογοι, η σκηνοθεσία του Νίκολς και οι ερμηνείες, έκαναν αυτή εδώ την κωμωδία μια από τις πιο επιτυχημένες της δεκαετίας του 1980.

Ο Νίκολς ήθελε αρχικά τη Μέριλ Στριπ για το ρόλο της Κάθριν και τη Μισέλ Φάιφερ για το ρόλο της Τες, ενώ πολλές ηθοποιοί (από την Κιμ Μπάσινγκερ μέχρι και την Νταϊάν Λέιν πέρασαν από ακρόαση για το ρόλο της Τες, που κατέληξε τελικά στη Μέλανι Γκρίφιθ. Οι Γκρίφιθ, Γουίβερ και Φορντ πλαισιώνονται από ένα λαμπρό επιτελείο ηθοποιών (Κέβιν Σπέισι, Άλεκ Μπόλντουιν, Τζόαν Κιούζακ κλπ.) που το 1988 ήταν ακόμη άσημοι.

 Εισπράξεις και Βραβεία 
Η ταινία προβλήθηκε για πρώτη φορά στις ΗΠΑ στις 21 Δεκεμβρίου 1988, λίγο πριν τις γιορτές των Χριστουγέννων, και στις άλλες χώρες διεθνώς το 1989, ενώ ειδικότερα στην Ελλάδα έκανε πρεμιέρα στις 18 Μαΐου 1989. Σημείωσε τεράστια εμπορική επιτυχία, εισπράττοντας 103 εκατομμύρια δολάρια παγκοσμίως. Οι κριτικοί σχολίασαν θετικά την ταινία, η οποία έλαβε 6 υποψηφιότητες για Όσκαρ και κέρδισε τη χρυσή σφαίρα στην κατηγορία Καλύτερη Κωμωδία ή Μιούζικαλ. Η Γκρίφιθ μάγεψε το κοινό με την αλά Μέριλιν Μονρόε ερμηνεία της, ενώ η Γουίβερ έκλεψε την παράσταση τόσο από τον Φορντ όσο και από την Γκρίφιθ με το πνευματώδες χιούμορ της. Τόσο η Γκρίφιθ, όσο και η Κιούζακ και η Γουίβερ προτάθηκαν για όσκαρ, τα οποία έχασαν (η Γκρίφιθ από την Τζόντι Φόστερ για την ταινία Οι κατηγορούμενοι (The Accused) και οι Γουίβερ και Κιούζακ από την Τζίνα Ντέιβις για την ταινία Αταίριαστοι Εραστές (The Accidental Tourist), ενώ η ταινία έχασε το Όσκαρ Καλύτερης Ταινίας από την ταινία του Μπάρι Λέβινσον Ο Άνθρωπος της Βροχής (Rain Man, 1988). Το μοναδικό όσκαρ που κατάφερε να αποσπάσει η ταινία ήταν εκείνο του καλύτερου τραγουδιού για το Let The River Run της Κάρλι Σάιμον. Η Γουίβερ είχε βρεθεί υποψήφια τόσο για Όσκαρ Α' Γυναικείου Ρόλου για την ταινία Γορίλες στην Ομίχλη (Gorillas in the Mist), (όπου συναγωνίστηκε με την Μελανι Γκρίφιθ) όσο και για Όσκαρ Β' Γυναικείου Ρόλου για το Εργαζόμενο Κορίτσι.

Βραβεία Ακαδημίας Κινηματογράφου (Όσκαρ) 
Βράβευση:
 Πρωτότυπου τραγουδιού - Let The River Run'' - Κάρλι Σάιμον

Υποψηφιότητα:
 Καλύτερης Ταινίας – Ντάγκλας Γουίκ
 Σκηνοθεσίας – Μάικ Νίκολς
 Α’ Γυναικείου Ρόλου – Μέλανι Γκρίφιθ
 Β’ Γυναικείου Ρόλου – Σιγκούρνεϊ Γουίβερ
 Β’ Γυναικείου Ρόλου – Τζόαν Κιούζακ

 Διαχρονικότητα 
Το Αμερικανικό Ινστιτούτο Κινηματογράφου συμπεριέλαβε την ταινία σε τέσσερις από τις λίστες του.

 Παραπομπές 

 Πηγές 


 Εξωτερικοί σύνδεσμοι 



 Η ταινία στο cine.gr 

Κατηγορία:Αμερικανικές ταινίες της δεκαετίας 1980
Κατηγορία:Ταινίες παραγωγής 20th Century Fox
Κατηγορία:Ταινίες του 1988
Κατηγορία:Αγγλόφωνες ταινίες
Κατηγορία:Αμερικανικές ρομαντικές κωμικές ταινίες
Κατηγορία:Αμερικανικές δραματικές κωμικές ταινίες
Κατηγορία:Αμερικανικές screwball κωμικές ταινίες
Κατηγορία:Ταινίες σε σκηνοθεσία Μάικ Νίκολς
Κατηγορία:Χρυσή Σφαίρα Καλύτερης Ταινίας (Κωμωδία ή Μιούζικαλ)
Κατηγορία:Ταινίες με ηθοποιό που κέρδισε Χρυσή Σφαίρα Α΄ Γυναικείου Ρόλου (Κωμωδία ή Μιούζικαλ)
Κατηγορία:Ταινίες με ηθοποιό που κέρδισε Χρυσή Σφαίρα Β΄ Γυναικείου Ρόλου